DA Den Europæiske Unions Tidende CE 88/620

(2004/C 88 E/0640)

SKRIFTLIG FORESPØRGSEL E-2041/03

af Maurizio Turco (NI) til Kommissionen

(19. juni 2003)

Om: Krænkelse af religionsfriheden i Rusland som følge af eksklusive samarbejdsaftaler med den russiske ortodokse kirke

Der henvises til følgende:

— forfatningen fra 1993 fastsætter, at Rusland er en verdslig stat, hvori der ikke findes nogen statsreligion, og hvori alle religiøse organisationer er adskilt fra staten og er lige for loven;

— forbundsloven fra 1997 om religion fastsætter, at religiøse organisationer ikke kan udføre de statslige institutioners funktioner og ikke kan ledsage regeringsorganernes aktiviteter med religiøse ceremonier,

og der henvises til de samarbejdsaftaler, der er indgået mellem den russiske ortodokse kirke:

— og forsvarsministeriet i 1997 med henblik på at arbejde sammen for at genoplive de ortodokse traditioner i hæren og den russiske flåde;

— og undervisningsministeriet i august 1999 med henblik på at opdrage de unge generationer i de høje moralske værdiers ånd (der henvises særlig til de mange forsøg fra den russiske ortodokse kirkes side på at øge sin indflydelse inden for det russiske undervisningssystem);

— og sundhedsministeriet og udenrigsministeriet henholdsvis den 5. og 6. marts 2003;

— og en lang række lokaladministrationer i Rusland.

Det stadigt voksende antal aftaler, der er indgået mellem den russiske ortodokse kirke og forskellige statsorganer, såvel på forbundsplan som på lokalt plan, har givet denne kirke en usædvanlig og diskriminerende beføjelse i forhold til andre religiøse trosretninger, idet den har fået særlig og eksklusiv adgang til fængsler, hæren, skoler og hospitaler.

Kan Kommissionen på denne baggrund oplyse følgende:

— Har den kendskab til de nævnte samarbejdsaftaler mellem den russiske ortodokse kirke og den russiske stat, som diskriminerer andre religiøse trosretninger?

— Hvilke initiativer agter den at træffe for at religionsfriheden kan blive genindført i Rusland, således som det er fastsat i forfatningen og i forbundslovene om religion?

Svar afgivet på Kommissionens vegne af Cris Patten

(16. juli 2003)

Kommissionen er klar over den vanskelige situation, de religiøse grupper i Rusland står overfor.

Partnerskabet mellem EU og Rusland bygger på fundamentale kerneværdier, og en af dem er den absolutte respekt for menneskerettighederne. Inden for rammerne af den politiske dialog giver Kommissionen ofte udtryk for, at Rusland må sørge for, at menneskerettighederne respekteres fuldt ud.

Kommissionen vil fortsat indskærpe de russiske myndigheder, at de vigtigste internationale og europæiske menneskerettighedskonventioner, som Rusland har ratificeret, og som også omfatter religions- og trosfrihed, skal overholdes. Det ser ud til, at den russiske ortodokse kirke har nogle privilegier, som andre religioner ikke har, og det kan vare uforeneligt med princippet om statens neutralitet i forhold til religiøse institutioner. Desuden kan det tilføjes, at Rusland er et fokusland under det europæiske initiativ for demokrati og menneskerettigheder, et program under Kommissionen, som bl.a. sigter på at fremme menneskerettighederne.